Skolen er en ud af 13 nordjyske skoler, der deltager i det landsdækkende Elevernes Folketingsvalg med i alt 30.000 skoleelever. - Vi vil gerne vise dem, at vi tager dem alvorligt, og give dem lyst til at deltage i den demokratiske proces, siger Lone Endby, der er lærer og initiativtager til valget på Dronninglund Skole. Valget bliver afholdt som et rigtigt valg med valgtilforordnede og stemmebokse, og hver elev bliver registreret og får udleveret en personlig kode til afstemningen. - Det er fedt. Før vidste jeg ikke rigtig så meget om det, men nu har vi haft nogle timer og sådan noget, og nu ved jeg meget mere om, hvad det handler om, når jeg selv skal stemme rigtigt engang, siger Sofie Thomsen fra 7.A. på Dronninglund Skole. Resultatet af afstemningen foreligger først torsdag kl. 12, men lærer Lone Endby vurderer, at der er næsten dødt løb mellem rød og blå blok.

Opsummering:
Eleverne på Dronninglund Skole har taget forskud på folketingsvalget, ved at holde deres eget valg dagen før det rigtige.